## Odluka o raspisivanju javnog natječaja za izdavanje pojedinačne dozvole za uporabu radiofrekvencijskog spektra za pružanje usluge upravljanja elektroničkim komunikacijskim mrežama digitalne televizije na području Republike Hrvatske

### NN 99/2011 (31.8.2011.), Odluka o raspisivanju javnog natječaja za izdavanje pojedinačne dozvole za uporabu radiofrekvencijskog spektra za pružanje usluge upravljanja elektroničkim komunikacijskim mrežama digitalne televizije na području Republike Hrvatske

HRVATSKA AGENCIJA ZA POŠTU I ELEKTRONIČKE KOMUNIKACIJE

2047

Hrvatska agencija za poštu i elektroničke komunikacije na temelju članka 18., a u svezi s člankom 89. stavkom 2. Zakona o elektroničkim komunikacijama (»Narodne novine« 73/08 i 90/11 u daljnjem tekstu: Zakon), te člankom 23. stavkom 1. Pravilnika o uvjetima dodjele i uporabe radiofrekvencijskog spektra (»Narodne novine« 136/08, 70/10 i 39/11), po službenoj dužnosti, a na temelju odluke Vijeća Hrvatske agencije za poštu i elektroničke komunikacije (u daljnjem tekstu: Vijeće HAKOM-a) sa sjednice održane 24. kolovoza 2011. godine donosi

ODLUKU

O RASPISIVANJU JAVNOG NATJEČAJA ZA IZDAVANJE POJEDINAČNE DOZVOLE ZA UPORABU RADIOFREKVENCIJSKOG SPEKTRA ZA PRUŽANJE USLUGE UPRAVLJANJA ELEKTRONIČKIM KOMUNIKACIJSKIM MREŽAMA DIGITALNE TELEVIZIJE NA PODRUČJU REPUBLIKE HRVATSKE

1. Raspisuje se javni natječaj za izdavanje pojedinačne dozvole za uporabu radiofrekvencijskog spektra za pružanje usluge upravljanja dvjema elektroničkim komunikacijskim mrežama, digitalne televizije za multiplekse MUX C i MUX E na području Republike Hrvatske (u daljnjem tekstu: natječaj).

2. Predmet ovog natječaja je izdavanje dozvole za uporabu radiofrekvencijskog spektra u frekvencijskom području 470-862 MHz za elektroničke komunikacijske mreže digitalne televizije s pokrivanjem na razini Republike Hrvatske sukladno Planu dodjele radijskih frekvencija za službe zemaljske radiodifuzije u frekvencijskim pojasevima 148,5 kHz-1492,0 MHz, međunarodnom sporazumu Ženeva 2006 (izvorni naziv »Final acts of the Regional Radio communication Conference for planning of the digital terrestral broadcasting service in parts of Regions 1 and 3, in the frequency bands 174-230 MHz and 470-862 MHz«) i međunarodnim koordinacijskim sporazumima.

3. Pravo podnošenja ponude u postupku natječaja ima pravna osoba ili fizička osoba sa sjedištem, odnosno prebivalištem u Republici Hrvatskoj.

4. Dozvola za uporabu radiofrekvencijskog spektra za pružanje usluge upravljanja elektroničkim komunikacijskim mrežama digitalne televizije (u daljnjem tekstu: dozvola):

a. izdaje se za dio frekvencijskog područja UHF (470-862MHz),

b. izdaje se na vremensko razdoblje od 10 (deset) godina,

c. propisuje mogućnost prijenosa ili davanja u najam radiofrekvencijskog pojasa, koji je dodijeljen dozvolom, drugoj osobi, uz prethodno pribavljenu suglasnost Agencije

d. izdaje se za pružanje usluge upravljanja elektroničkom komunikacijskom mrežom digitalne televizije na temelju koje je potrebno osigurati pokrivanje najmanje 80% stanovništva na području Republike Hrvatske,

e. propisuje nositelju dozvole obvezu da prije početka rada radijske postaje prijavi HAKOM-u podatke o zemljopisnoj lokaciji i tehničke podatke za svaku postavljenu radijsku postaju ili izmjenu podataka o postojećoj radijskoj postaji koja smije raditi prema izdanoj dozvoli, a sukladno članku 44. Pravilnika o uvjetima dodijele i uporabe radiofrekvenijskog spektra (»Narodne novine« broj 136/08), odnosno važećem propisu u trenutku početka rada radijske postaje.

5. Dozvola se može izdati pravnoj ili fizičkoj osobi koja pruži uvjerljive dokaze o ispunjavanju odgovarajućih mjerila:

a. za tehničke i tehnološke uvjete

b. za financijske uvjete

c. za prostorne uvjete

d. za kadrovske uvjete.

6. Natječajnom dokumentacijom propisana su i ostala mjerila koja podnositelj ponude mora ispuniti, te su opisani kriteriji ocjenjivanja ponuda.

7. Mjerila iz točaka 5. i 6. ove odluke dokazuju se na temelju priloženih dokumenata, kako je propisano natječajnom dokumentacijom.

8. Za uporabu radiofrekvencijskog spektra plaćaju se naknade, a izračuni i visine naknada te način plaćanja naknada propisuju se, sukladno članku 84. stavku 1. Zakona, Pravilnikom o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine«, broj 144/10), odnosno važećem podzakonskom propisu, te Pravilnikom o plaćanju naknada za pravo uporabe adresa, brojeva i radiofrekvencijskog spektra (»Narodne novine«, broj 154/08, 28/09, 97/10), odnosno važećem podzakonskom propisu.

9. Iznos godišnje naknade za podmirivanje troškova HAKOM-a nastalih u upravljanju radiofrekvencijskim spektrom utvrđen je člankom 19. Pravilnika o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine«, broj 144/10) prema pokrivenosti stanovnika, a plaća se u korist HAKOM-a. Godišnja naknada za podmirivanje troškova HAKOM-a nastalih u upravljanju radiofrekvencijskim spektrom za svaku mrežu koja pokriva više od 3,000,001 stanovnika iznosi 100,000.00 kn (sto tisuća kuna) odnosno za ukupno dvije mreže iznosi 200,000.00 kn (dvjesto tisuća kuna).

10. Iznos godišnje naknade za pravo uporabe radiofrekvencijskog spektra utvrđen je člankom 13. Pravilnika o plaćanju naknada za pravo uporabe adresa, brojeva i radiofrekvencijskog spektra (»Narodne novine«, broj 154/08, 28/09, 97/10) prema pokrivenosti stanovnika, a plaća se u korist državnog proračuna Republike Hrvatske, na temelju izdanog računa HAKOM-a. Godišnja naknada za pravo uporabe radiofrekvencijskog spektra za svaku mrežu koja pokriva više od 3,000,001 stanovnika iznosi 1,920,000.00 kn (milijun i devetsto dvadeset tisuća kuna), odnosno za ukupno dvije mreže iznosi 3,840,000.00 (tri milijuna i osamsto četrdeset tisuća kuna).

11. Ponuda podnesena u postupku natječaja mora sadržavati sljedeće:

a. Prvi dio ponude kojim se dokazuje ispunjavanje osnovnih uvjeta sudjelovanja u natječaju, uvezano u zasebnu knjigu,

b. Drugi dio ponude, uvezan u jednu ili više zasebnih knjiga, a koji mora sadržavati sljedeća poglavlja:

Poglavlje 1. Kratak prikaz sadržaja ponude (najviše 20 stranica)

Poglavlje 2. Informacije o podnositelju ponude

Poglavlje 3. Ponuđena cijena prijenosa i odašiljanja podataka u DTV mrežama

Poglavlje 4. Tehničko rješenje, dostupnost usluge i dinamika uspostave mreže

Poglavlje 5. Kompetencija i iskustvo

Poglavlje 6. Poslovni i financijski plan

Uvjeti navedeni u ovoj točki odluke podrobno su opisani u natječajnoj dokumentaciji.

12. Natječajna dokumentacija može se bez novčane naknade preuzeti na internetskoj stranici HAKOM-a www.hakom.hr od 24. kolovoza 2011. godine. Osim preuzimanja putem internetske stranice, zainteresirani mogu zatražiti i dostavu natječajne dokumentacije u papirnatom obliku. HAKOM će do 14. rujna 2011. godine otpraviti natječajnu dokumentaciju u papirnatom obliku svima koji podnesu zahtjev za dostavu natječajne dokumentacije najkasnije do 11. rujna 2011. godine. Zahtjev za dostavu natječajne dokumentacije u pisanom obliku, mora sadržavati puni naziv i sjedište podnositelja zahtjeva (pravne ili fizičke osobe), a podnosi se na adresu: HAKOM, Jurišićeva 13/I, 10 000 Zagreb ili telefaksom na broj: +385 1 4920 227. Prilikom podnošenje zahtjeva za dostavu natječajne dokumentacije u papirnatom obliku, podnositelj zahtjeva dužan je uplatiti naknadu za dostavu dokumentacije u iznosu 200 kn (dvjesto kuna) te zahtjevu priložiti potvrdu o uplati. Naknada se uplaćuje u korist HAKOM-a, na žiro-račun otvoren kod Hrvatske poštanske banke d.d.:

Žiro račun: 2390001-1100320173

Poziv na broj: 05 01-OIB podnositelja zahtjeva

Opis plaćanja: natječajna dokumentacija DTV

13. Rok do kojeg sudionici u postupku natječaja mogu HAKOM-u podnijeti pisane zahtjeve za objašnjenjem natječajne dokumentacije je 21. rujna 2011. godine. Rok za odgovor i objašnjenja HAKOM-a, na pisane zahtjeve za objašnjenjem natječajne dokumentacije je 30. rujna 2011. godine.

14. Krajnji rok za podnošenje ponude u sjedištu HAKOM-a (Jurišićeva 13, 10 000 Zagreb, HRVATSKA), tj. natječajni rok je 13. listopada 2011. godine do 10,00 sati po srednjoeuropskom vremenu, neovisno o načinu dostave ponude. Ponuda zaprimljena nakon navedenog roka neće se uzeti u razmatranje. Preuzimanje natječajne dokumentacije uvjet je za sudjelovanje u natječajnom postupku.

15. Za sudjelovanje u postupku natječaja ne plaća se novčana naknada.

16. Neće se prihvatiti ponuda koja ne ispunjava sve uvjete utvrđene ovom odlukom, ili ponuda koja nije izrađena u skladu s natječajnom dokumentacijom.

17. Ponuda na natječaj podnosi se HAKOM-u na hrvatskom jeziku u jednom izvorniku kao i u elektroničkom obliku (CD/DVD-ROM) u zatvorenoj omotnici s označenim punim nazivom i sjedištem podnositelja ponude te s naznakom predmeta na koji se ponuda odnosi. Svaka knjiga koja je sastavni dio ponude mora biti uvezana tako da ne postoji mogućnost izuzimanja ili dodavanja listova.

18. Ponude podnesene u natječajnom roku, ne vraćaju se ponuditeljima.

19. Vijeće HAKOM-a će javno otvoriti ponude, podnesene u natječajnom roku, 13. listopada 2011. godine u 10,00 sati po srednjoeuropskom vremenu, u sjedištu HAKOM-a u Zagrebu, Jurišićeva 13/I.

20. Odluka o izdavanju ili ne izdavanju dozvole, donijet će se do 10. studenoga 2011. godine.

21. Zahtjev za pojašnjenjem natječajne dokumentacije podnosi se na adresu: HAKOM, Jurišićeva 13/I, 10 000 Zagreb ili telefaksom na broj: +385 1 4920 227 ili elektroničkom poštom na adresu (dvbnatjecaj@hakom.hr).

22. Ova odluka objavit će se na internetskoj stranici HAKOM-a i u »Narodnim novinama«.

23. Dan objave ove odluke na internetskim stranicama HAKOM-a smatra se danom stupanja na snagu odluke.

Klasa: UP/I-344-05/11-03/01
Urbroj: 376-13/DV-11-01 (DV)
Zagreb, 24. kolovoza 2011.

Predsjednik Vijeća
Miljenko Krvišek, dipl. ing. el., v. r.

Odluka, NN 99/2011-2047